Ir-Regolament tal-Kummissjoni (KE) Nru 868/2002
tal-24 ta' Mejju 2002
li jemenda l-Annessi I u II tar-Regolament (KEE) Nru 2377/90 li jistabbilixxi proċedura Komunitarja għall-istabbiliment tal-limiti massimi ta' residwi tal-prodotti veterinarji mediċinali fil-prodotti ta' l-ikel li joriġinaw mill-annimali.
(Test b'relevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2377/90 tas-26 ta' Ġunju 1990 li jistabbilixxi proċedura Komunitarja għall-istabbiliment tal-limiti massimi ta' residwi ta' prodotti mediċinali veterinarji fl-oġġetti ta' l-ikel li joriġinaw mill-annimali [1], kif l-aħħar emendat mir-Regolament tal-Kummissjoni (KE) Nru 77/2002 [2], u partikolarment l-Artikoli 7 u 8 tiegħu,
Billi:
(1) Bi qbil mar-Regolament (KEE) Nru 2377/90, il-limiti massimi tar-residwi għandhom ikunu stabbiliti progressivament għas-sustanzi farmakoloġikament attivi kollha li jintużaw fil-Komunità fil-prodotti mediċinali veterinarji użati għall-amministrazzjoni fuq l-annimali li jipproduċu l-ikel.
(2) Il-limiti massimi tar-residwi għandhom ikunu stabbiliti biss wara l-eżaminazzjoni fil-Kumitat għall-Prodotti Mediċinali Veterinarji ta' l-informazzjoni relevanti kollha dwar is-sigurtà tar-residwi tas-sustanza kkonċernata għall-konsumatur ta' l-oġġetti ta' l-ikel li joriġinaw mill-annimali u l-impatt tar-residwi fuq l-ipproċessar industrijali ta' l-oġġetti ta' l-ikel.
(3) Meta jkunu stabbiliti l-limiti massimi tar-residwi tal-prodotti mediċinali veterinarji fl-oġġetti ta' l-ikel li joriġinaw mill-annimali, huwa meħtieġ li tkun speċifikata l-ispeċi ta' l-annimali li fihom jistgħu jkunu preżenti r-residwi, il-livelli li jistgħu jkunu preżenti f'kull tip ta' ċelloli tal-laħam miksuba mill-annimali trattati (ċelloli mmirati) u n-natura tar-residwi li huma relevanti għas-sorveljanza tar-residwi (residwi indikaturi).
(4) Għall-kontroll tar-residwi, kif hemm provvediment dwar dan fil-leġislazzjoni Komunitarja xierqa, il-limiti massimi tar-residwi għandhom normalment ikunu stabbiliti għaċ-ċelloli mirati tal-fwied jew tal-kliewi. B'dana kollu, il-fwied u l-kliewi huma spiss imneħħija mill-karkassi li jiċċaqalqu fil-kummerċ internazzjonali, u l-limiti massimi tar-residwi għandhom għalhekk dejjem ikunu stabbiliti għaċ-ċelloli tal-muskoli jew tax-xaħam.
(5) Fil-każ ta' prodotti mediċinali veterinarji maħsuba għall-użu fl-għasafar li jbidu, annimali li jagħtu l-ħalib jew naħal ta' l-għasel, il-limiti massimi tar-residwi għandhom ikunu stabbiliti wkoll għall-bajd, il-ħalib jew l-għasel.
(6) Gentamicin, Piperazine u Abamectin għandhom jiddaħħlu fl-Anness I tar-Regolament (KEE) Nru 2377/90.
(7) Allantoin u Benzocaine għandhom jiddaħħlu fl-Anness II tar-Regolament (KEE) Nru 2377/90.
(8) Perjodu xieraq għandu jkun permissibbli qabel id-dħul fis-seħħ ta' dan ir-Regolament sabiex jippermetti lill-Istati Membri li jagħmlu l-aġġustamenti li jistgħu jinħtieġu għall-awtorizzazzjonijiet biex jitqiegħdu fis-suq il-prodotti mediċinali veterinarji kkonċernati li kienu ngħataw bi qbil mad-Direttiva 2001/82/KE [3] tal-Parlament Ewropew u tal-Kunsill biex jittieħed akkont tad-disposizzjonijiet ta' dan ir-Regolament.
(9) Il-miżuri li hemm provvediment dwarhom f'dan ir-Regolament huma bi qbil ma' l-opinjoni tal-Kumitat Permanenti dwar il-Prodotti Mediċinali Veterinarji,
ADOTTAT DAN IR-REGOLAMENT:
Artikolu 1
L-Annessi I u II tar-Regolament (KEE) Nru 2377/90 huma b'dan emendati kif elenkat fl-Anness ta' hawn.
Artikolu 2
Dan ir-Regolament għandu jidħol fis-seħħ fit-tielet jum ta' wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jkun japplika mis-sittin jum wara l-pubblikazzjoni tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, l-24 ta' Mejju 2002.